Det er ikke kun rygter, når Michael Laudrup gang på gang bliver sat i forbindelse med FC Barcelona, hver gang den spanske storklub har et ledigt sæde på trænerbænken.

Faktisk var den danske Swansea-træner meget tæt på at blive Barcelona-træner tilbage i 2008. Han var én af blot to kandidater til at overtage efter Frank Rijkaard, hævder Getafes præsident Angel Torres i en ny bog om Laudrup - 'En Gentleman I Nye Klæder' - der udkommer på onsdag.

- Han (Laudrup, red.) snakkede med Barcelona dengang, så han besluttede sig for at forlade os, siger Ángel Torres ifølge Ekstra Bladet i bogen.

Laudrup forlod Getafe i 2008 efter kun én enkelt sæson i klubben.

Dengang var den officielle begrundelse, at den danske træner ikke havde nok indflydelse på køb og salg af spillere, og så mente han ikke, at han ville kunne få lige så stor succes i sæson nummer to, som han havde haft med Getafe i den første sæson, hvor den lille, spanske klub nåede helt til kvartfinalerne i Europa League, inden den røg ud til Bayern München på reglen om udebanemål.

Laudrup fik som bekendt ikke trænertjansen i Barcelona, der valgte at hyre den uerfarne Josep Guardiola - og det fortryder klubben nok næppe, for Guardiola endte med at vinde 14 trofæer med Barcelona i de følgende fem sæsoner.

Michael Laudrup rejste i stedet til Moskva og blev træner for storklubben Spartak Moskva, men her blev han fyret igen allerede i april 2009. Siden blev han træner i spanske Mallorca, inden han i sommeren 2012 blev præsenteret som manager i walisiske Swansea City.